Document ID: 31996L0077

Komisjoni direktiiv 96/77/EÜ,
2. detsember 1996,
millega nähakse ette toiduainetes kasutatavate lisaainete (välja arvatud värv- ja magusainete) puhtuse erikriteeriumid
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. detsembri 1988. aasta direktiivi 89/107/EMÜ toiduainetes lubatud lisaaineid käsitlevate liikmesriikide õigusaktide ühtlustamise kohta, [1] viimati muudetud Euroopa Parlamendi ja nõukogu direktiiviga 94/34/EÜ, [2] eriti selle artikli 3 lõike 3 punkti a,
olles konsulteerinud toidu teaduskomiteega
ning arvestades, et:
puhtusekriteeriumid on vaja kehtestada kõigi lisaainete (välja arvatud värv- ja magusainete) jaoks, mida on nimetatud Euroopa Parlamendi ja nõukogu 20. veebruari 1995. aasta direktiivis 95/2/EÜ toiduainetes kasutatavate lisaainete (välja arvatud värv- ja magusainete) kohta; [3]
puhtusekriteeriumid, mis on ette nähtud toidus kasutamiseks lubatavate säilitusainete puhtuse erikriteeriume käsitlevas nõukogu 26. jaanuari 1965. aasta direktiivis 65/66/EMÜ [4] (viimati muudetud direktiiviga 86/604/EMÜ) [5], on vaja asendada uutega;
puhtusekriteeriumid, mis on ette nähtud toidus kasutamiseks lubatud antioksüdantide puhtuse erikriteeriume käsitlevas nõukogu 25. juuli 1978. aasta direktiivis 78/664/EMÜ [6] (viimati muudetud direktiiviga 82/712/EMÜ) [7], on vaja asendada uutega;
seega tuleb direktiivid 65/66/EMÜ ja 78/664/EMÜ tunnistada kehtetuks;
tuleb arvesse võtta Codex Alimentarius’e ja FAO/WHO toidu lisaainete ühise ekspertkomitee (JECFA) poolt esitatud lisaainete spetsifikatsioone ja analüüsimeetodeid;
kui toiduainetes kasutatavate lisaainete valmistamisel on kasutatud selliseid tootmismeetodeid või lähteaineid, mis oluliselt erinevad toidu teaduskomitee hinnangus käsitletutest või käesolevas direktiivis mainitutest, tuleb need lisaained esitada toidu teaduskomiteele, et viidaks läbi täielik hindamine rõhuasetusega puhtusekriteeriumidel;
käesolevas direktiivis ettenähtud meetmed on kooskõlas alalise toiduainekomitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 89/107/EMÜ artikli 3 lõike 3 punktis a nimetatud toidus kasutatavate lisaainete (välja arvatud värv- ja magusainete) puhtusekriteeriumid, mida on mainitud direktiivis 95/2/EÜ, on sätestatud käesoleva direktiivi lisas.
Artikkel 2
Direktiiv 65/66/EMÜ ja direktiiv 78/664/EMÜ tunnistatakse kehtetuks.
Artikkel 3
1. Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 1. juulil 1997. Nad teatavad sellest viivitamata komisjonile.
Kui liikmesriigid kõnealused normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
2. Enne 1. juulit 1997 turule viidud või märgistatud tooteid, mis ei vasta käesolevale direktiivile, võib siiski turustada kuni varude ammendumiseni.
Artikkel 4
Käesolev direktiiv jõustub 20. päeval pärast selle avaldamist Euroopa Ühenduste Teatajas.
Artikkel 5
Käesolev direktiiv on adresseeritud liikmesriikidele.
Brüssel, 2. detsember 1996

Labels: 0
3
15
17